汧陽感事
作者：張舜民
朝代：宋

paragraphs: 人誰無婚姻，我則分鮮薄。
即今頭已白，不識外家樂。
再過汧陽縣，心境何寂寞。
當時退食地，東軒俯層壑。
華屋變山丘，九原寧可作。
空存遺愛樹，枝葉幾榮落。
正如遼東歸，但見舊城郭。
堂堂想其儀，物物皆如昨。
眼看北來雁，身是南飛鵲。
霜風掃隃麋，晚翠斂吳嶽。
臨行更踟躕，灑淚徧南閣。